Predkladacia  správa

	Návrh zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a zákon č. 281/1997 Z. z. o vojenských obvodoch a zákon, ktorým sa  mení a dopĺňa zákona č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov bol vypracovaný skupinou poslancov Národnej rady Slovenskej republiky.

	V článku I predmetného návrhu, ktorý je doplnením zákona č. 229/1991 Z. z. v znení neskorších predpisov (v návrhu je nesprávne uvedené číslo zákona) sa navrhuje rozšíriť vymedzenie dôvodov na uplatnenie nároku na vydanie nehnuteľností, konkrétne  na územný obvod vojenského priestoru Javorina. Z dôvodu zachovania účelu vojenského obvodu navrhuje sa na nehnuteľnosti zaviesť vecné bremeno (§ 9 ods. 6 návrhu). Pre zladenie záujmov oprávnených osôb s potrebami Ministerstva obrany Slovenskej republiky sa navrhuje novým ustanovením (§ 9a návrhu) zabezpečiť prostredníctvom združenia oprávnených osôb. Lehota na uplatnenie nároku je navrhovaná do 31. decembra 2004.

	Navrhovaná úprava v čl. II zákona č. 281/1997 Z. z. je dôsledkom návrhu uvedeného v článku I.

	Dôvodová správa k predloženému návrhu odôvodňuje návrh ako snahu o definitívne vyriešenie problémov minulosti a dlhoročného snaženia pôvodných vlastníkov, ako sú fyzické osoby a lesné spoločenstvá o prinavrátenie vlastníckych práv.

	Ministerstvo pôdohospodárstva Slovenskej republiky k predloženému návrhu zaujíma nasledovné stanovisko:

Poslanecký návrh zákona má viaceré legislatívno-technické nedostatky, prijatím zákona NR SR č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov, príslušným orgánom na konanie je okresný úrad nie pozemkový úrad. Ďalej v predloženom návrhu je riešený len vojenský obvod Javorina.

Vzhľadom na cieľ, ktorý poslanecký návrh zákona sleduje, odporúčame s predloženým návrhom súhlasiť.